Pieter Pieterse se lewe gevier; Covid-19 neem toe; Jong dominees praat oor die kerk se toekoms... lees daarvan én meer in Feldmuis van 20 Augustus 2020
Jaargang 17 - Uitgawe 32/2020 - Donderdag 20 Augustus 2020
PIETER PIETERSE se lewe gevier
Die vriende van Pieter wat graag deel wil wees vand ie diens, kan inskakel op Zoom. Sien die besonderhede hier langsaan.
Ons dink aan die agtergeblewenes!
Ds Regina doop op Wildevy
Maar ten spyte van die effek van Covid-19 word kinders gebore en gedoop!
Op die meegaande foto doop ds Regina Nauses van Wildevy San gemeente 'n verbondskind. Ons is dankbaar vir elke lewe gewy aan ons Here!
Regina is een van die leiers wat plaaslik aangewys was vir opleiding by Degnos as standplaasleraar en bedien sedert verlede jaar die gemeenskap met vrug.
Covid begin nou sy voet in die deur kry...
Stad Wiindhoek het die afgelope week al hoe meer gevalle en selfs sterftes begi aanteken. Elke dag staan daar rye mense geduldig en wag om getoets te word. Die realiteit van die infeksie is besig om in te sink.
Ons vra: doen die regte ding! Hou gesonde sosiale afstand, dra jou masker twv jouself, maar ook jou geliefdes en jou naaste! Was hande, saniteer, bly veilig sover dit van jou afhang.
Feldmuis het verneem dat oom Dirk Mudge ook positief getoets het en opgeneem is.
By die Robert Mugabe Kliniek (Foto: Feldmuis) in Windhoek wat sedert einde Maart min of geen gevalle gehad het nie staan die tou nou om die hoek straat af.
So lyk dit as die land se jong dominees saam praat op Zoom oor die kerk in ons land - die uitdagings, geleenthede, nuwe weë.
Al die Gereformeerde Kerk se jong leraars het ingesit saam met 'n klompie uit die NGKN. Koos Keyser en Adriaan Grobler van die Taakspan oor volhoubare bediening het na hulle geluister. Kosbare insette was Koos se opmerking na die tyd. Dankie julle manne en vroue wat ons help om nuut te kyk en dink!
Die winter is nou darem lank kla mense die jaar - in 'n land waar die winter soms op 'n Woensdag en ander kere op 'n Donderdag val. In Feldmuis se anale kry ons die beriggie oor 2007...
OUDSTE NG LERAAR (99) STERF
Ds Kobus Potgieter is op 18 Augustus in die ouderdom van 99 jaar oorlede.
Hy was die oudste predikant in die NG Kerk. Hy het enkele dae voor sy afsterwe positief getoets vir Covid-19. Sy gebede om na die Vaderhuis te gaan is verhoor. Suster Nicky van Lynnwood-oord skets vir ons die aangrypende toneel toe die begrafnisondernemers hom met sonsopkoms kom haal. Sy staan en kyk hoe hy weggery word in die sonsopkoms in en hoe AVBOB se voertuig in die helder lig inry: "Ek sien hoe hy die helder lig inry …" vertel sy.
Ons dink aan sy ryk en geseënde lewe. Hy was 'n diep gelowige mens wat sy hele lewe aan die Here gewy het. Sy lewe het getuig van diep afhanklikheid en byna kinderlike vertroue in die sorg en goedheid van God. Hy het Christus se kerk sy hele lewe lank passievol gedien, en soos hy ouer geword het veral deur die diens van gebede. Hy was lief vir die lidmate van die gemeentes waar hy gedien het: Dalunie, Pretoria-Oos, Universiteitsoord, Suidoos-Pretoria en Krokodilrivier. By Universiteitsoord was hy studenteleraar en intens betrokke by die bouprojek van die pragtige kerkgebou, en konserttoere om geld vir die bouprojek in te samel. Weltevreden se lidmate onthou ook die Bybelstudies wat hy vir jare aangebied het. Hy was baie geliefd en lidmate het dekades lank kontak met hom gehou.
Ds Kobus was moderator van Noord-Transvaal se sinode vanaf 1975 tot 1983, en ook van die Algemene Sinode vanaf 1982 tot 1986. Iets van sy liefde vir die kerk was aansteeklik: Sy seun dr ST Potgieter is 'n predikant, met sy vrou Eljo. Sy dogter Marthinet is met 'n predikant, prof Nelus Niemandt, getroud. Sy kleinkind Dewald Niemandt is ook 'n predikant en is getroud met 'n predikant, Doret. Sy ander kleinkind Doret is ook met 'n dominee getroud – Marco Koch. Sy ander kleinkinders is Marthinet Niemandt, Kobus Potgieter en Lize Potgieter, en agterkleinkind Thea-Marí Niemandt.
• Feldmuis simpatiseer met ds Marco en Doret Koch van Eros en al die ander wat oom Kobus - soos hy bekend gestaan het - se afsterwe betreur.
• Berig oorgeneem uit Die Kerkbode.
Thijs kuier die week saam met dr De Wet Strauss prinsipaal van NETS en predikant van Academia gemeente. Hulle gesels oor die werk van dei Namibiese Evangeliese Teologiese seminarie waar die NGK in Namibië saam met 'n verskeidenheid van kerke predikante oplei. Hulle gesels ook oor Matteus 16:21 - 28. Luister eerskomende Sondag om 12:00 (of Dinsdag 25/08 om 09:30) en kuier saam met ons weer op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Hou gerus julle e-posse dop. Ons het sopas die vyfde katalogus vir die Belydenisfase en Huisgeloof voltooi. Ons gaan volgende week die laaste mini-katalogus uitstuur. Dit sal julle help om die beste keuses vir elke ouderdomsgroep te maak.
Vir die vyfde katalogus vir Belydenisfase en Huisgeloof kategese: Klik hier om daardeur te blaai
Bid vir Burkina Faso
Burkina Faso het die afgelope paar jaar verskeie Islamitiese aanvalle ervaar, veral in die noordelike streek en sporadies in die hoofstad. Verlede jaar is ten minste 20 Christene vermoor in vyf aanvalle wat Christelike gemeenskappe geteiken het. Meer as 100 000 mense is deur die geweld ontwortel.
Klik hier om meer te lees, en om nuttige gebedskyfies af te laai, sodat jy saam met ons kan bid vir ons broers en susters in Burkina Faso.
• "Hierdie aanvalle het die lewens van ons mense verpletter. Ons is ontsteld en gevul met pyn oor die dood van ons familielede." – Pastoor Samuel Sawadogo, 'n leier wat toesien oor die wat intern ontwortel is deur die aanvalle in Burkina Faso.­
• Feldmuis plaas die storie met respek! Hoop u sal saam met ons die humor van die situasie waardeer!